Eksodus 4:24-26 Nadat Moses sy laaste instruksies van die HERE gekry het, het hy met sy gesin in die pad geval. Iewers nog voordat hulle die berg Horeb bereik het, oornag hulle. Dan gebeur iets wat ‘n mens nie verwag nie. Die HERE wat Moses geroep het, verander vir hom in ‘n teënstander. Selfs so dat die HERE hom met die dood bedreig. Dit is duidelik dat Moses niks meer kan doen nie. Hy is in God se dodelike greep. Ons weet nie presies wat gebeur het nie. Een ding is duidelik dat die sitasie baie ernstig is. Die oorsaak vir hierdie situasie lees ons in vers 25. Dit is op een of ander manier vir Sippora duidelik dat sy haar seun moet besny om die lewe van haar man te red. Dit lyk die mees waarskynlike dat Moses sy tweede seun Eliëser vanweë teënstand van sy vrou nie op die agtste dag laat besny het nie. Gersom is dalk as eerste seun nog wel besny maar Sippora se afkeer hiervan het so groot geword het dat Moses dit by Eliëser nie meer gedoen het nie. Later lees ons dat Moses twee seuns het. Kyk by 18:4. Hoekom word die HERE Moses se teenstander as Moses saam met sy gesin na Egipte gaan? Die HERE wys Moses hier dat ’n leier ook ’n voorbeeld moet wees. Die besnydenis behoort by ’n lewe volgens God se wil. Gen 17:14 Die HERE word Moses se teenstander om daarvoor te sorg dat hy voordat hy by die volk kom ook regtig die voorbeeld is. Ons sien ook in die Nuwe Testament dat ampsdraers voorbeelde moet wees: “Pas die kudde van God goed op …… deur ’n voorbeeld vir die kudde te wees.” 1 Petrus 5:2,3